b"\n_START_ARTICLE_\nArsen\n_START_SECTION_\nHistorie\n_START_PARAGRAPH_\nArsenforbindelser har v\xc3\xa6rt kjent siden oldtidens Persia og antikkens Hellas der arsensulfid-mineralene orpiment (As\xe2\x82\x82S\xe2\x82\x83) og realgar (As\xe2\x82\x84S\xe2\x82\x84) ble beskrevet av Aristoteles' etterf\xc3\xb8lger Theofrastos._NEWLINE_I middelalderen ble arsenikk (arsentrioksid) p\xc3\xa5vist i ovnsr\xc3\xb8yk fra smelteverk. Den tyske katolske biskopen og vitenskapsmannen Albertus Magnus beskrev i 1250 fremstillingen av arsen gjennom kjemisk reduksjon av arsenikk med kull. Han blir derfor ansett for \xc3\xa5 v\xc3\xa6re grunnstoffets oppdager._NEWLINE_Paracelsus innskrev det p\xc3\xa5 1500-tallet i sin fortegnelse over helbredende stoffer. Omtrent til samme tid ble arsenpreparater i den kinesiske ensyklopedi Ben cao gang mu, skrevet av legen og farkeologen Li Shizhen. Denne forfatteren fremhever dets bruk som pesticid p\xc3\xa5 rismarkene._NEWLINE_I 1649 isolerte den tyske fysikeren Johann Schr\xc3\xb6der arsen ved \xc3\xa5 varme opp arsenikk, og publiserte to forskjellige fremstillingsmetoder._NEWLINE_Arsen er funnet i h\xc3\xa5ret til den 5\xc2\xa0300 \xc3\xa5r gamle is-mumien \xc3\x96tzi, noe som kan tyde p\xc3\xa5 at han har arbeidet med arsen-forurenset kobbermalm._NEWLINE_I engelskspr\xc3\xa5klige land refererer navnet arsenic til grunnstoffet, og ikke til arsenikk.\n_START_SECTION_\nEgenskaper\n_START_PARAGRAPH_\nHalvmetallet arsen er kjemisk lik sin periodiske gruppe-nabo fosfor, og inng\xc3\xa5r i fargel\xc3\xb8se, luktfrie og krystallinske oksider som er hygroskopiske og som lett l\xc3\xb8ses i vann. Arsensyre (H\xe2\x82\x83AsO\xe2\x82\x84) er i likhet med fosforsyre en svak syre. B\xc3\xa5de arsen og fosfor danner en ustabil gasshydridforbindelse som i arsens tilfelle er arsin (AsH\xe2\x82\x83), en meget giftig luktl\xc3\xb8s gass (men som f\xc3\xa5r en lukt av hvitl\xc3\xb8k p\xc3\xa5 grunn av oksidasjon). Den kjemiske likheten mellom arsen og fosfor er s\xc3\xa5 stor at arsen kan delvis ta fosfors plass i biokjemiske prosesser, noe som gj\xc3\xb8r det til et giftig stoff._NEWLINE_Arsen sublimerer ved 616 \xc2\xb0C under atmosf\xc3\xa6risk trykk (g\xc3\xa5r direkte fra fast form til gassform uten \xc3\xa5 v\xc3\xa6re innom v\xc3\xa6skeform). Arsen i v\xc3\xa6skeform opptrer bare ved 20 atmosf\xc3\xa6rers trykk og over, noe som forklarer hvorfor smeltepunktet er h\xc3\xb8yere enn kokepunktet. Ved oppvarming i luft dannes arsentrioksid (AsO\xe2\x82\x83) som avgir en hvitl\xc3\xb8kslignende lukt, en lukt som ogs\xc3\xa5 kan frembringes ved \xc3\xa5 sl\xc3\xa5 p\xc3\xa5 arsenmineraler med hammer._NEWLINE_Rent arsen forekommer i forskjellige allotropiske former. Gul arsen er myk, voksaktig og ustabil, og best\xc3\xa5r av As\xe2\x82\x84 molekyler i tetraederstruktur. De gr\xc3\xa5 og svarte metall-aktige formene er spr\xc3\xb8e halvledere og har h\xc3\xb8yere tetthet enn gul arsen.\n_START_SECTION_\nIsotoper\n_START_PARAGRAPH_\nNaturlig forekommende arsen best\xc3\xa5r utelukkende av den stabile isotopen \xe2\x81\xb7\xe2\x81\xb5As. I tillegg er 32 kunstig fremstilte ustabile (og dermed radioaktive) isotoper kjent. De mest stabile av disse er \xe2\x81\xb7\xc2\xb3As med halveringstid 80,30 d\xc3\xb8gn, \xe2\x81\xb7\xe2\x81\xb4As med halveringstid 17,77 d\xc3\xb8gn, \xe2\x81\xb7\xc2\xb9As med halveringstid 2,72 d\xc3\xb8gn, \xe2\x81\xb7\xe2\x81\xb7As med halveringstid 1,6181 d\xc3\xb8gn, \xe2\x81\xb7\xc2\xb2As med halveringstid 1,09 d\xc3\xb8gn, og  \xe2\x81\xb7\xe2\x81\xb6As med halveringstid 1,0778 d\xc3\xb8gn. Alle de resterende isotopene har halveringstider kortere enn 1 d\xc3\xb8gn, og de fleste kortere enn 1 time._NEWLINE_CAS-nummer: 7440-38-2\n_START_SECTION_\nForekomst\n_START_PARAGRAPH_\nArsen finnes praktisk talt overalt i jordskorpen, men i lave konsentrasjoner. Det forekommer ogs\xc3\xa5 naturlig i ren form, og er det 53. vanligste grunnstoffet p\xc3\xa5 Jorden. I atmosf\xc3\xa6ren finnes arsen i form av arsenoksid-partikler. Noe av dette kommer fra vulkanutbrudd og fra bakteriell nedbrytning av arsenforbindelser. En stor del av arsen-utslippene kommer fra fossilt brensel som kull og olje. Arsenkonsentrasjonen i luft ligger mellom 0,5 til 15 nanogram pr. kubikkmeter._NEWLINE_De vanligste arsenmineralene er arsenkis (arsenopyritt), orpiment og realgar. Den viktigste kilden til kommersielt tilgjengelig arsen er imidlertid ikke fra disse mineralene, men som et biprodukt av kobber-, bly-, kobolt- og gull-utvinning._NEWLINE_I 2007 var Kina den st\xc3\xb8rste produsenten av arsentrioksid, med 50% av verdensproduksjonen, fulgt av Chile, Marokko og Peru. Det ble totalt fremstilt 59\xc2\xa0000 tonn arsentrioksid i 2007. Verdens utvinnbare arsen-reserver ansl\xc3\xa5s til 20-30 ganger \xc3\xa5rlig verdensproduksjon.\n_START_SECTION_\nAnvendelse\n_START_PARAGRAPH_\nArsenforbindelser har opp gjennom tiden v\xc3\xa6rt mye brukt som fargepigment. I bronse fra bronsealderen er det funnet arsen, noe som gj\xc3\xb8r bronsen hardere. Arsenkonsentrasjonen (opp til 3%) indikerer at det er tilsatt med hensikt_NEWLINE_Arsen brukes i bly-legeringer for \xc3\xa5 gj\xc3\xb8re blyet sterkere og st\xc3\xb8pbart. Historisk har ogs\xc3\xa5 arsen v\xc3\xa6rt brukt i kobber-legeringer og hudsalver._NEWLINE_Den mest kjente (eller beryktede) arsenforbindelsen er kanskje arsentrioksid (As\xe2\x82\x82O\xe2\x82\x83) eller arsenikk. Arsenikk har v\xc3\xa6rt brukt i rottegift, som spr\xc3\xb8ytemiddel og til impregnering av trevirke. Disse bruksomr\xc3\xa5dene er de senere \xc3\xa5r blitt forbudt p\xc3\xa5 grunn av giftigheten og den potensielle milj\xc3\xb8trusselen de utgj\xc3\xb8r. Arsenikk har ogs\xc3\xa5 v\xc3\xa6rt brukt av giftmordere \xe2\x80\x93 b\xc3\xa5de i virkeligheten og i litteraturen._NEWLINE_Arsen brukes ogs\xc3\xa5 i elektronikk, blant annet i LCD-skjermer, og som doteringsstoff ved produksjon av halvledere. Galliumarsenid (GaAs) er et mye brukt halvledermateriale i integrerte kretser.\n_START_SECTION_\nHelse\n_START_PARAGRAPH_\nArsen og de fleste uorganiske arsenforbindelser (s\xc3\xa6rlig arsenikk) er giftige og kan f\xc3\xb8re til b\xc3\xa5de akutt og kronisk arsenforgiftning. Arsen utskilles hovedsakelig av nyrene og kan dermed p\xc3\xa5vises i urinen allerede 2 timer etter inntak, og vil vanligvis v\xc3\xa6re til stede i kroppen fra noen dager til flere uker, avhengig av mengde og hvilken arsenforbindelse det dreier seg om._NEWLINE_Selv om arsen er giftig for de fleste levende organismer, er det oppdaget mikroorganismer som har evnen til \xc3\xa5 erstatte fosfor i biomolekyler som DNA, ATP og lipider med arsen. En p\xc3\xa5stand som har blitt tilbakevist i senere tid."